Diari Oficial de la Generalitat Valenciana


Sumari del DOGV 10734, del 17-12-2024 (2024/13486)

RESOLUCIÓ de 12 de desembre de 2024, per la qual s’amplia el termini d’execució i de presentació de la justificació establit en la Resolució de 15 de novembre de 2024, de la Vicepresidència i Conselleria de Servicis Socials, Igualtat i Vivenda, per la qual es concedixen les ajudes econòmiques destinades a entitats locals per al desenrotllament de programes que fomenten la igualtat entre dones i hòmens o la inserció laboral de les dones, per a l’exercici 2024.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10568

Data del DOGV
:   17-12-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/13601

CVE
:   MGRF-K-8177-65995

Data del document
:   12-12-2024

Organisme emissor
:   Vicepresidència i Conselleria de Servicis Socials, Igualtat i Vivenda

Tipus de document
:   Resolució

Anàlisi jurídica

 Descriptors 

:   * Vicepresidència Segona i Conselleria de Serveis Socials, Igualtat i Habitatge
    * ajuda pública
    * reinserció professional
    * suport econòmic
    * desastre natural
    * igualtat de gènere

El 8 de novembre de 2019 es va publicar en el *Diari Oficial de la Generalitat Valenciana*  l’Orde 10/2019, de 31 d’octubre, de la Vicepresidència i Conselleria d’Igualtat i Polítiques Inclusives, per la qual s’establixen les bases reguladores que regiran el procediment de concessió d’ajudes econòmiques destinades a entitats locals per al desenrotllament de programes que fomenten la igualtat entre dones i hòmens i/o la inserció laboral de les dones.

L’11 de juny de 2024 es va publicar en el *Diari Oficial de la Generalitat Valenciana*  la Resolució de 20 de maig de 2024, de la Vicepresidència Segona i Conselleria de Serveis Socials, Igualtat i Habitatge, per la qual es convoquen ajudes econòmiques dirigides a entitats locals per al desenrotllament de programes que fomenten la igualtat entre dones i hòmens i/o la inserció laboral de les dones per a l’exercici 2024.

El 26 de novembre de 2024 es va publicar en el *Diari Oficial de la Generalitat Valenciana*  la Resolució de 15 de novembre de 2024, per la qual es concedixen les ajudes econòmiques destinades a entitats locals per al desenrotllament de programes que fomenten la igualtat entre dones i hòmens i/o la inserció laboral de les dones, per a l’exercici 2024. Esta resolució establix en el resolc sext que «l’activitat que fonamenta la concessió de la subvenció l’haurà de fer l’entitat beneficiària, de conformitat amb les bases reguladores i amb la convocatòria, com a màxim abans del 31 de desembre de 2024»; i en el punt segon del resolc sèptim, que «el compte justificatiu del gasto total haurà de presentar-se, com a data màxima, el 31 de gener de 2025».

Des del passat dia 29 d’octubre de 2024, la Comunitat Valenciana s’ha vist afectada pels efectes d’una depressió aïllada en nivells alts (d’ara en avant, DANA) que ha comportat un temporal de pluges d’una intensitat, una extensió i un abast inusitats i ha ocasionat importants danys, tant materials com personals, que impedixen el desenrotllament normal de la vida ciutadana en tots els municipis afectats.

El 4 de novembre de 2024 es va publicar en el *Diari Oficial de la Generalitat Valenciana*  el Decret 164/2024, de 4 de novembre, del Consell, d’aprovació de les bases reguladores i del procediment de concessió directa d’ajudes urgents als municipis afectats pels danys produïts pel temporal de vent i pluges iniciat a la Comunitat Valenciana el 29 d’octubre de 2024, en l’annex del qual s’enumeren els municipis afectats pel temporal esmentat.

El 20 de novembre de 2024 es va publicar en el *Diari Oficial de la Generalitat Valenciana*  la Resolució de 19 de novembre de 2024, de la Conselleria de Justícia i Interior, per la qual es modifica la relació de municipis annexada en el Decret 164/2024, de 4 de novembre, del Consell, d’aprovació de les bases reguladores i del procediment de concessió directa d’ajudes urgents als municipis afectats pels danys produïts pel temporal de vent i pluges iniciat a la Comunitat Valenciana el 29 d’octubre de 2024.

En este context, sobre la base de la disposició addicional novena de la Llei 39/2015, d’1 d’octubre, del procediment administratiu comú de les administracions públiques, el Consell de Ministres, en un acord de 5 de novembre de 2024, declara «zona afectada greument per una emergència de protecció civil» el territori damnificat a conseqüència de la DANA que ha afectat amples zones de la Península i Balears entre el 28 d’octubre i el 4 de novembre de 2024 (Orde PJC/1222/2024; BOE 269, 07.11.2024); l’apartat denové establix la suspensió de termes i la interrupció de terminis administratius per als interessats que residisquen en els termes municipals inclosos en l’annex del Reial decret llei 6/2024, de 5 de novembre, pel qual s’adopten mesures urgents de resposta davant dels danys causats per la depressió aïllada en nivells alts (DANA) en diferents municipis entre el 28 d’octubre i el 4 de novembre de 2024, així com per a aquells altres interessats que acrediten el caràcter impossible o onerós del seu compliment en atenció als efectes de l’emergència.

D’acord amb el que s’ha exposat, i amb vista a garantir la seguretat jurídica i els drets i interessos legítims de les entitats beneficiàries que han resultat afectades, es considera establir una ampliació del termini d’execució i de presentació de la justificació dels projectes subvencionats.

Els apartats primer i tercer de l’article 32 de la Llei 39/2015, d’1 d’octubre, del procediment administratiu comú de les administracions públiques, establixen el següent:

«1. L’Administració, excepte precepte en contra, pot concedir d’ofici o a petició dels interessats una ampliació dels terminis establits que no excedisca la mitat d’estos, si les circumstàncies ho aconsellen i amb això no es perjudiquen drets de tercer. L’acord d’ampliació s’ha de notificar als interessats. […]

3. Tant la petició dels interessats com la decisió sobre l’ampliació s’han de produir, en tot cas, abans del venciment del termini de què es tracte. En cap cas pot ser objecte d’ampliació un termini ja vençut. Els acords sobre ampliació de terminis o sobre la seua denegació no són susceptibles de recurs, sense perjuí del procedent contra la resolució que pose fi al procediment.»

Vista la proposta de la Direcció General d’Igualtat i de l’Institut de les Dones i vistos els preceptes exposats anteriorment,

RESOLC

*Primer*

Ampliar el període d’execució dels projectes als beneficiaris que siguen ajuntaments de municipis inclosos en l’annex del Decret 164/2024, de 4 de novembre, del Consell, d’aprovació de les bases reguladores i del procediment de concessió directa d’ajudes urgents als municipis afectats pels danys produïts pel temporal de vent i pluges iniciat a la Comunitat Valenciana el 29 d’octubre de 2024, modificat per la Resolució de 19 de novembre de 2024, de la Conselleria de Justícia i Interior, per la qual es modifica la relació de municipis annexada en el Decret 164/2024, de 4 de novembre, del Consell, així com a aquells altres interessats que acrediten el caràcter impossible o onerós del seu compliment en atenció als efectes de l’emergència; s’establix que els projectes podran ser executats fins al 31 de maig de 2025.

*Segon*

Ampliar el termini de presentació de la justificació de la subvenció als beneficiaris esmentats en el resolc primer; s’establix que es podrà presentar fins al 30 de juny de 2025.

*Tercer*

Ordenar la publicació de la present resolució en el *Diari Oficial de la Generalitat Valenciana*, de conformitat amb l’article 45 de la Llei 39/2015, d’1 d’octubre, del procediment administratiu comú de les administracions públiques.

*Quart*

De conformitat amb l’article 32.3 de la Llei 39/2015, d’1 d’octubre, del procediment administratiu comú de les administracions públiques, contra la present resolució no es pot interposar cap recurs.

  

València, 12 de desembre de 2024

Susana Camarero Benítez

Vicepresidenta primera i consellera de Servicis Socials, Igualtat i Vivenda